Der ligger ofte en del forskellige lokale aftaler, kutymer og lignende regulering om adskillige forhold på arbejdspladsen. Det kan være regler om hjemmearbejdspladser, juleindkøbsdage, hjemme-pc-ordninger, betalt telefon eller andet. Udgangspunktet er, at sådanne aftaler videreføres på den nye arbejdsplads. Men sørg for at skabe klarhed herom med ledelsen.
Der kan ligge en bred vifte af lokale aftaler og lokale kutymer bag den enkelte medarbejders ansættelsesforhold på arbejdspladsen. Nogle af aftalerne har måske eksisteret så længe, at medarbejderne anser dem som en selvfølge. Men det er ikke nødvendigvis sikkert, at de forsætter hos en ny arbejdsgiver efter ressortomlægningen. Nogle af aftalerne sikrer individuelle rettigheder. De vil være gældende, medmindre de opsiges med iagttagelse af de regler om opsigelse, der gælder for den enkelte aftale.
HK Stat anbefaler, at du som TR klarlægger, hvilke aftaler der er gældende på arbejdspladsen på tidspunktet for ressortomlægningen, og at du forsøger at få kendskab til, hvad der gælder i det nye ressortministerium. Måske gælder der her en eller flere aftaler, som er mere favorable, således at det kan være hensigtsmæssigt at opsige en eller flere af de lokale aftaler, der hidtil har været gældende på din arbejdsplads.
Hvis du er i tvivl om, hvilket opsigelsesvarsel der konkret gælder for en bestemt lokalaftale på din arbejdsplads, eller du har andre spørgsmål om lokalaftaler og kutymer i forbindelse med ressortomlægningen, så anbefaler vi, at du kontakter din lokale HK-afdeling for nærmere rådgivning og vejledning.